b'\n_START_ARTICLE_\nSuomen urheiluhistoriallinen seura\n_START_PARAGRAPH_\nSuomen urheiluhistoriallinen seura (SUHS) on vuonna 1992 perustettu j\xc3\xa4rjest\xc3\xb6, jonka tarkoituksena on koota yhteen urheilu- ja liikuntahistorian harrastajia ja tutkijoita sek\xc3\xa4 edist\xc3\xa4\xc3\xa4 alan monipuolista tutkimusta, toimintaa ja keskustelua Suomessa. Seura on Tieteellisten seurain valtuuskunnan (TSV) ja Suomen Tiedekustantajien liiton j\xc3\xa4sen sek\xc3\xa4 International Society for the History of Physical Education and Sport (ISHPES) yhteis\xc3\xb6j\xc3\xa4sen._NEWLINE_Seuran puheenjohtaja on Heikki Roiko-Jokela. Seura on vuodesta 1994 julkaissut vuosikirjaa, joka on vuodesta 2008 l\xc3\xa4htien ollut vertaisarvioitu._NEWLINE_Seura on perustettu Helsingiss\xc3\xa4 8.12.1992. Se jatkoi Liikuntatieteellisen Seuran vuonna 1976 aloittaman Suomen liikuntahistoria -projektin toimintaa. SUHS:n perustamisasiakirjan allekirjoittivat Antero Heikkinen, Seppo Hentil\xc3\xa4, Kenth Sj\xc3\xb6blom, Leena Laine, Antti O. Arponen ja Heikki Klemola. Perustajaj\xc3\xa4seni\xc3\xa4 oli paikalla 23. Ensimm\xc3\xa4iseen hallitukseen valittiin perustamisasiakirjan allekirjoittajat ja Esa Sironen.'